Diari Oficial de la Generalitat Valenciana


Sumari del DOGV 5566, del 30-07-2007 (2007/9913)

DECRET 119/2007, de 27 de juliol, del Consell de la Generalitat, pel que s'aprova el Reglament Orgànic i Funcional de la Conselleria de Cultura i Esport.
---------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/27/119/dof/vci/html**

### Dades del document

Número de DOGV
:   5566

Data del DOGV
:   30-07-2007

Secció del DOGV
:   I. DISPOSICIONS GENERALS

Número del document
:   2007/9913


Data del document
:   27-07-2007

Organisme emissor
:   Conselleria de Cultura i Esport

Tipus de document
:   Decret

Anàlisi jurídica

 Descriptors 

:   * Conselleria Cultura i Esport
    * legislació
    * reglament intern
    * administració regional

DECRET 119/2007, de 27 de juliol, del Consell de la Generalitat, pel que s'aprova el Reglament Orgànic i Funcional de la Conselleria de Cultura i Esport. [2007/9913]  
El Decret 7/2007, de 28 de juny, del president de la Generalitat, determina les conselleries en què s'organitza l'administració de la Generalitat, entre les quals es troba la conselleria de Cultura i Esport, a la qual s'assignen competències en matèria de promoció cultural, patrimoni artístic i esports.  
Per la seua banda el Decret 92/2007, de 9 de juliol, del Consell, establix l'estructura orgànica bàsica de la Presidència i de les conselleries de la Generalitat.  
Pel present reglament, en conseqüència, es desplega l'estructura orgànica i funcional de la conselleria de Cultura i Esport, determinant els òrgans superiors i centres directius que la componen, les funcions que respectivament se'ls atribuïxen i les unitats administratives de rang superior que s'enquadren en cada un d'aquells.  
Per tot això, de conformitat amb el que establixen els articles 28.f) i 64 de la Llei del Consell, el Consell en la reunió del dia 27 de juliol de 2007,   
DECRETE  
TÍTOL I  
Disposicions generals  
Article 1. Disposicions generals  
1. La conselleria de Cultura i Esport és el departament del Consell a què correspon exercir les competències en matèria de promoció cultural, patrimoni artístic i esports.  
2. Territorialment, la conselleria s'organitza en servicis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.  
Article 2. Òrgans superiors i centres directius  
Sota l'autoritat del/la conseller/a, la conselleria de Cultura i Esport està integrada pels següents òrgans superiors i centres directius:  
- Secretaria Autonòmica de Cultura.  
- Secretaria Autonòmica d'Esport.  
- Subsecretaria.  
- Direcció General de Patrimoni Cultural Valencià.  
- Direcció General del Llibre, Arxius i Biblioteques.  
- Direcció General de l'Esport.  
Article 3. Consell de Direcció  
1. El Consell de Direcció és l'òrgan col·legiat d'assessorament i assistència al conseller en l'elaboració, coordinació i execució del programa d'actuacions del departament. Sota la presidència del/la titular de la conselleria, el Consell de Direcció està integrat pels titulars de les secretàries autonòmiques, la Subsecretaria i les direccions generals i pel director o directora del Gabinet del conseller, que exercirà la secretaria del dit consell.  
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament, quan el/la conseller/a ho estime convenient.  
3. El Consell de Direcció pot reunir-se en ple o en comissions. Es podran constituir totes les comissions que acorde el o la titular del departament, qui determinarà els membres que hagen d'integrar-les i designarà les persones que hagen d'exercir la presidència i la secretaria, sense perjuí que exercisca la facultat de presidir-les personalment.  
4. Igualment, el/la conseller/a pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.  
Article 4. Substitucions  
En els casos d'absència o malaltia del/la titular del departament, s'aplicarà el que disposa l'apartat i) de l'article 16 de la Llei del Consell. Fins que es resolga la substitució, les funcions d'aquell o aquella com a titular del departament seran exercides temporalment pels titulars de les secretaries autonòmiques, a excepció de les que li corresponen com a membre del Consell de la Generalitat, seguint l'orde de prelació previst en l'article 2 del present decret.  
Este orde s'aplicarà així mateix, a efecte de substitucions, a les secretaries autonòmiques, subsecretàries i direccions generals.  
El que establixen els paràgrafs anteriors s'entén sense perjuí del que, si és el cas, dispose el conseller mitjançant resolució.  
Article 5. Nivell administratiu  
El nivell administratiu de la conselleria està constituït per totes les unitats que depenen directament del/la titular de la conselleria, de les secretàries autonòmiques, de la Subsecretaria o de les direccions generals del departament.  
TÍTOL II  
De l'estructura i funcions dels òrgans superiors,   
directius i servicis centrals de la conselleria  
CAPÍTOL I  
Del conseller  
Article 6. El conseller  
El/la conseller/a de Cultura i Esport, com a titular del departament, és l'òrgan jeràrquic superior d'este i exercix totes les atribucions que li conferix la Llei del Consell en l'àmbit competencial del departament, així com qualsevol altra que li atorgue l'ordenament jurídic.  
Article 7. El Gabinet del conseller  
El Gabinet del/la conseller/a és la unitat d'assistència, assessorament i suport immediat del/la titular de la conselleria, de qui depén directament. També té a càrrec seu el manteniment de les relacions del/la conseller/a amb els alts òrgans i institucions de la Generalitat, de l'estat i de les altres comunitats autònomes, així com les relacions informatives i amb els mitjans de comunicació.  
CAPÍTOL II  
De les secretaries autonòmiques  
Secció primera  
De la Secretaria Autonòmica de Cultura  
Article 8. Secretaria Autonòmica de Cultura  
1. La Secretaria Autonòmica de Cultura és l'òrgan superior de la conselleria de Cultura i Esport a què li correspon, davall la superior direcció del/la conseller/a, exercir les funcions que li atribuïx l'art. 68 de la Llei del Consell en matèria de proposta i execució de la política cultural relativa a teatre, música, cine, exposicions, museus, arts plàstiques, disseny, llibre, biblioteques, arxius i patrimoni cultural valencià.  
2. La Secretaria Autonòmica de Cultura dirigirà i coordinarà els següents centres directius:  
- Direcció General de Patrimoni Cultural Valencià.  
- Direcció General del Llibre, Arxius i Biblioteques.  
Article 9. Funcions  
La Secretaria Autonòmica de Cultura exercirà les funcions previstes en l'article 68 de la Llei del Consell i, en particular, les següents:  
1. Promoure, difondre, protegir i fomentar la música, les arts escèniques, les arts plàstiques, el disseny, la cinematografia i la creació audiovisual.  
2. Promoure, difondre, protegir i fomentar els Museus de la Comunitat Valenciana.  
3. Promoure i difondre nacionalment i internacionalment la política cultural valenciana, així com els seus creadors i artistes, en les matèries de la seua competència.  
4. Fomentar la col·laboració cultural amb altres entitats públiques i privades, nacionals, estrangeres i internacionals, per a la realització de projectes culturals conjunts.  
5. Coordinar les col·leccions d'arts plàstiques existents en els espais expositius de la Comunitat Valenciana i impulsar programes de col·laboració amb la xarxa de sales d'altres institucions.  
6. Promoure exposicions d'obres d'autors valencians, tant en la Comunitat Valenciana com fora.  
7. Formar un fons de documentació bibliogràfica referit a la historiografia artística en la Comunitat Valenciana.  
8. Difondre i divulgar els fons públics i privats d'arts plàstiques, per mitjà d'exposicions temporals, en coordinació i amb l'assessorament dels titulars o directors dels museus o col·leccions.  
9. Impulsar la relació amb associacions i col·lectius culturals i socioculturals per al foment, promoció i extensió de manifestacions culturals, especialment de qualsevol aspecte relacionat amb la cultura valenciana.  
10. Recolzar i fomentar els programes culturals en aules de la tercera edat.  
11. Planificar i gestionar programes d'inversions d'ajudes en infraestructures culturals i dur a terme l'assessorament tècnic d'altres administracions i entitats en estes matèries.  
12. Elaborar i gestionar el Mapa d'Infraestructures Culturals de la Comunitat Valenciana.  
13. Proposar les convocatòries d'ajudes i subvencions previstes en este article.  
14. Tramitar, proposar i executar els actes de gestió econòmica i administrativa que li corresponguen, dins de l'àmbit funcional previst en este article, i d'acord amb les disposicions i instruccions dictades pels òrgans competents.  
15. Elaborar i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.  
16. Qualsevol altra que li atribuïsquen les disposicions vigents o li encomane el/la conseller/a.  
Article 10. Direcció General de Patrimoni Cultural Valencià  
La Direcció General de Patrimoni Cultural Valencià exercirà les funcions previstes en l'art. 70 de la Llei del Consell, en matèria de conservació, protecció enriquiment, restauració, i difusió del patrimoni cultural valencià, tant moble com immoble i museus, i en particular, les següents:  
1. La protecció, difusió, enriquiment, estudi i investigació, conservació i restauració dels béns integrants del patrimoni cultural valencià, tant moble com immoble i immaterial, així com la promoció, planificació i difusió del seu coneixement i la incorporació d'estos a usos actius, respectuosos i adequats a la seua naturalesa, sense perjuí de les funcions atribuïdes als ens públics adscrits a la conselleria.  
2. La formalització, gestió i inspecció dels llibres de registre de transaccions de béns mobles integrants del patrimoni cultural valencià, obligatoris per a antiquaris i comerciants de dits béns.  
3. La redacció de projectes en el camp de la restauració, la direcció de les intervencions, i qualsevol altra actuació tècnica la competència de la qual corresponga a la Direcció General, o les que se li encomane en relació amb el seu àmbit funcional.  
4. L'exercici de les facultats de vigilància i tutela legal del patrimoni cultural valencià, inclòs el règim sancionador, d'acord amb el que preveu l'ordenament jurídic.  
5. L'elaboració i posada al dia de l'Inventari General del Patrimoni Cultural Valencià.  
6. L'elaboració, supervisió i manteniment del sistema valencià d'inventaris de patrimoni cultural.  
7. La coordinació amb altres administracions públiques i òrgans de la Generalitat en actuacions urbanístiques, mediambientals, arqueològiques i, en general, sobre el medi cultural, en l'àmbit de les funcions establides en este article.  
8. La proposta de creació i regulació de museus i altres centres de depòsit cultural.  
9. La gestió dels museus dins de l'àmbit del departament.  
10. El foment de la difusió didàctica de les col·leccions dels museus, d'acord amb les iniciatives i propostes de les direccions d'aquells, així com la coordinació dels tallers i programes didàctics per a escolars.  
11. La proposta de convocatòria d'ajudes i subvencions en l'àmbit de la seua competència.  
12. La tramitació, proposta i, en general, execució dels actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.  
13. L'elaboració i proposta de disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.  
14. Qualsevol altra que li atribuïsquen les disposicions vigents o li encomanen els/les titulars de la conselleria o de la secretaria autonòmica de què depén.  
Article 11. Unitat dependent de la Direcció General de Patrimoni Cultural Valencià  
De la Direcció General de Patrimoni Cultural Valencià depén l'Àrea de Patrimoni Cultural i Museus, a la qual li correspondrà la direcció i coordinació de les funcions previstes en l'article anterior relatives al patrimoni cultural valencià.  
Article 12. Direcció General del Llibre, Arxius i Biblioteques  
La Direcció General del Llibre, Arxius i Biblioteques exercirà les funcions previstes en l'article 70 de la Llei del Consell, en matèria de polítiques de foment del llibre i la lectura i gestió de biblioteques, manteniment i digitalització de tots els arxius de la Generalitat i Arxiu del Regne, i en particular les següents:  
1. La regulació, protecció coordinació, ajuda i, si és el cas, gestió de biblioteques i hemeroteques, dins de l'àmbit competencial del departament.  
2. La gestió, proposta i, si és el cas, exercici de les atribucions que corresponen al departament en matèria del llibre.   
3. L'exercici de les funcions que tinga atribuïdes el departament en matèria de depòsit legal d'obres impreses i propietat intel·lectual.  
4. La promoció i ajuda a la creació literària, a l'activitat editorial valenciana i a quantes manifestacions de caràcter anàleg es desenrotllen en l'àmbit de la Comunitat Valenciana.  
5. L'estudi, enriquiment, conservació i restauració del patrimoni bibliogràfic i documental de la Comunitat Valenciana, així com l'exercici de les facultats per a la vigilància i tutela, inclòs el règim sancionador, d'acord amb el que preveu l'ordenament jurídic.  
6. La proposta de convocatòria d'ajudes i subvencions en matèria del llibre, biblioteques i arxius, així com la seua gestió.  
7. Exercir les funcions en matèria de manteniment, custòdia, exhibició, investigació i digitalització de tots els arxius de la Generalitat, de l'Arxiu del Regne i la resta d'arxius de titularitat estatal gestionats per la conselleria.  
8. La regularització, conservació, estudi, classificació, protecció, ajuda i, si és el cas, gestió dels arxius, dins de l'àmbit competencial del departament.  
9. La tramitació, proposta i, en general, execució d'actes de gestió econòmica i administrativa que li corresponguen dins de l'àmbit funcional del centre directiu i d'acord amb les disposicions i instruccions dictades pels òrgans competents.  
10. L'elaboració i proposta de disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.  
11. Qualsevol altra que li atribuïsquen les disposicions vigents o li encomanen els/les titulars de la conselleria o de la secretaria autonòmica de què depén.   
Article 13. Unitat dependent de la Direcció General del Llibre, Arxius i Biblioteques  
De la Direcció General del Llibre, Arxius i Biblioteques depén l'Àrea de Coordinació del Llibre i Biblioteques, a la qual li correspondrà la direcció i coordinació de les funcions relatives al llibre i a les biblioteques.  
Secció segona  
De la Secretaria Autonòmica d'Esport  
Article 14. Secretaria Autonòmica d'Esport  
1. La Secretaria Autonòmica d'Esport és l'òrgan superior de la conselleria de Cultura i Esport a què li correspon, davall la superior direcció del/la conseller/a, exercir les funcions que li atribuïx l'art. 68 de la Llei del Consell en matèria d'esport. Les funcions esmentades s'exerciran sense perjuí de les competències que li corresponen com Vicepresident/a del Consell Valencià de l'Esport, en l'àmbit de les competències atribuïdes al mateix per la Llei 3/2006 de 12 de maig de creació del Consell Valencià de l'Esport i Decret 170/2006 de 17 de novembre del Consell, pel que s'aproven els seus Estatuts.  
2. La Secretaria Autonòmica d'Esport dirigirà i coordinarà la Direcció General de l'Esport.  
Article 15. Direcció General de l'Esport  
La Direcció General de l'Esport exercirà les funcions previstes en l'article 70 de la Llei del Consell en matèria de foment i promoció de l'activitat esportiva, dinamització de la pràctica esportiva ciutadana, relació i col·laboració amb les entitats i organismes esportius, cooperació amb entitats privades que fomenten l'esport i coordinació d'esdeveniments de caràcter esportiu organitzats per la Generalitat. Les funcions esmentades s'exerciran sense perjuí de les competències que li corresponen com director/a del Consell Valencià de l'Esport, en l'àmbit de les competències atribuïdes al mateix per la Llei 3/2006 de 12 de maig de creació del Consell Valencià de l'Esport i Decret 170/2006 de 17 de novembre del Consell, pel que s'aproven els seus Estatuts.  
CAPÍTOL III  
De la Subsecretaria  
Article 16. Subsecretaria  
El titular de la Subsecretaria, davall la directa dependència del/la conseller/a, exercix les atribucions que li conferix l'art. 69 de la Llei del Consell, així com les que li assigne el present reglament, les altres disposicions legals i aquelles que el conseller li encomane. En particular exercix les funcions següents:  
1. Exercir la direcció del personal de la conselleria.  
2. La inspecció de tots els servicis del departament.  
3. Dirigir i gestionar els servicis generals i dependències comunes de la conselleria.  
4. Gestionar la tramitació i coordinació dels convenis i acords de col·laboració del departament, així com supervisar els expedients de contractació que gestionen altres centres directius, excepte aquells respecte dels quals els seus òrgans titulars tinguen delegades les facultats per a la seua celebració.  
5. Coordinar, supervisar i controlar l'organització i funcionament de tots els centres, servicis i unitats de la conselleria.  
6. Recopilar documentació sobre matèries de competència de la conselleria.  
7. Coordinar, gestionar i efectuar la supervisió de les publicacions.  
8. Gestionar els sistemes informàtics centrals del departament.  
9. Emetre un informe sobre els assumptes que hagen de sotmetre's al Consell de la Generalitat, al president de la Generalitat o a altres òrgans, quan això siga preceptiu o així ho dispose el conseller.  
10. Informar el personal directiu de la conselleria de la procedència legal dels seus programes d'actuacions.  
11. Gestionar els gastos de personal de la conselleria.  
12. Elaborar compilacions vigents, així com proposar les refoses i modificacions de textos legals.  
13. Disposar la publicació, quan siga procedent, de les disposicions, resolucions i anuncis que emanen d'òrgans de la conselleria, en els diaris oficials.  
14. Tramitar els expedients de contractació que corresponguen a l'àmbit funcional de la Subsecretaria i aquells altres que, si és el cas, reglamentàriament se li assignen.  
15. Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb les disposicions i instruccions dictades pels òrgans competents.   
16. Elaborar, emetre informes i proposar disposicions sobre matèries del seu àmbit funcional, així com dictar resolucions, circulars i instruccions en assumptes de la seua competència.  
17. Qualsevol altra que li encomane el conseller o li conferisquen les disposicions legals.  
Article 17. Secretaria General Administrativa  
1. Adscrita a la Subsecretaria i de conformitat amb l'art. 73 de la Llei del Consell, la Secretaria General Administrativa és la unitat que, amb la màxima jerarquia del nivell administratiu, presta suport directe al titular de la Subsecretaria i, davall la seua autoritat, exercix la direcció, coordinació i supervisió dels servicis generals de la conselleria.  
Article 18. Altres unitats dependents de la Subsecretaria  
1. Depén directament de la Subsecretaria l'Àrea Econòmica, a la que li correspondrà la direcció, coordinació de les funcions atribuïdes a l'esmentat òrgan en matèria de gestió econòmica i contractació.  
2. Depenen orgànicament de la Subsecretaria, sota la dependència funcional de la Secretaria Autonòmica de Cultura, les unitats següents:  
- Àrea d'Arts Plàstiques i Escèniques, a la que li correspondrà l'assessorament administratiu, la coordinació i canalització de la informació de la Secretaria Autonòmica, i la direcció i coordinació de les funcions relatives a la música, les arts plàstiques, disseny, les arts escèniques, la cinematografia i la creació audiovisual.  
- Àrea de Promoció Cultural, a la que correspondran la direcció i coordinació de les funcions relatives a la promoció cultural.  
TÍTOL III  
De les direccions territorials  
Article 19. Direccions territorials  
1. Com a expressió del principi de desconcentració administrativa, en cada una de les capitals d'Alacant, Castelló i València s'establix la Direcció Territorial de Cultura, sota la dependència orgànica de la Subsecretaria i amb competència en el territori de la respectiva província.  
2. Les direccions territorials depenen funcionalment dels distints centres directius de la conselleria, segons l'índole de la matèria.  
Article 20. Titulars de les direccions territorials  
1. Al capdavant de cada direcció territorial està el director territorial de Cultura, amb el caràcter de representant permanent de la conselleria de Cultura i Esport en el seu respectiu territori.  
2. Als titulars de les direccions territorials els correspon la direcció de tots els servicis, programes i activitats que exercixen els òrgans, unitats i centres dependents o integrats en la direcció territorial, exercint les funcions de direcció, coordinació i control d'estos. El director territorial és l'òrgan de relació ordinària i regular entre les unitats, centres i dependències territorials i els servicis centrals del departament.  
Article 21. Funcions de les direccions territorials  
1. Correspon al director territorial vetlar per l'adequat desenrotllament de les funcions pròpies de la conselleria de Cultura i Esport en el seu àmbit territorial.  
2. El titular de la direcció territorial exercix les funcions que li atribuïxen les disposicions vigents, així com les que expressament li deleguen els òrgans directius competents.  
3. Contra els actes i resolucions del director territorial de Cultura es pot interposar recurs davant de l'òrgan directiu competent per raó de la matèria, sense perjuí de les excepcions que establisquen les disposicions legals.  
DISPOSICIONS ADDICIONALS  
Primera  
Queden adscrits a la Secretaria Autonòmica de Cultura, articulant-se a través de la Direcció General de Patrimoni Cultural Valencià, el Museu de Belles Arts de València, el Comissionat Especial per al Museu del Segle XIX (Centre del Carme), el Museu de la Valltorta, el Museu Arqueològic de Sagunt i l'Institut Valencià de Conservació i Restauració de Béns Culturals.  
Segona  
La dependència orgànica i funcional del Patronat del Palmerar d'Elx, que la Llei 1/1986, de 9 de maig, de la Generalitat, de Tutela del Palmerar d'Elx, establix respecte de la conselleria, correspondrà a la Secretaria Autonòmica de Cultura, articulant-se a través de la Direcció General de Patrimoni Cultural Valencià. De la mateixa manera, amb la mateixa dependència, s'articularà a través de l'esmentada Direcció General el Patronat del Misteri d'Elx.  
Tercera  
La Biblioteca Valenciana queda adscrita a la Direcció General del Llibre, Arxius i Biblioteques.  
Quarta  
L'Arxiu central de la Generalitat queda adscrit a la Direcció General del Llibre, Arxius i Biblioteques.  
DISPOSICIÓ DEROGATÒRIA  
Queden derogades totes les disposicions del mateix rang o d'un rang inferior que s'oposen al present decret, en compliment del que disposa l'article 65 de la Llei del Consell.  
DISPOSICIONS FINALS  
Primera  
Es faculta el/la conseller/a de Cultura i Esport per a dictar les disposicions que requerisquen l'execució i desplegament d'este decret.  
Segona  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 27 de juliol de 2007  
El President de la Generalitat,  
Francisco Camps Ortiz.  
La Consellera de Cultura i Esport  
Trinidad María Miró Mira.


Còpia Permalink ELI